Julkisasiamiehen ratkaisuehdotus Lenz 12 päivänä kesäkuuta 1997. - Euroopan yhteisöjen komissio vastaan Italian tasavalta. - Jäsenyysvelvoitteiden noudattamatta jättäminen - Direktiivi 93/36/ETY - Laiminlyönti panna direktiivi täytäntöön säädetyssä määräajassa. - Asia C-43/97.



Oikeustapauskokoelma 1997 sivu I-04671



Julkisasiamiehen ratkaisuehdotukset

1 Käsiteltävänä olevassa jäsenyysvelvoitteiden noudattamatta jättämistä koskevassa kanteessa komissio katsoo, että Italian tasavalta ei ole noudattanut julkisia tavaranhankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/36/ETY(1) 34 artiklan 1 kohdan mukaisia velvoitteitaan, koska se ei ole antanut direktiivin noudattamisen edellyttämiä lakeja, asetuksia ja hallinnollisia määräyksiä ja koska se ei ole ilmoittanut näistä toimenpiteistä komissiolle.

2 Edellä mainitun direktiivin 34 artiklan 1 kohdan mukaan jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan 14.6.1994 mennessä ja ilmoitettava tästä komissiolle viipymättä.

3 Vastaaja ei kiistä komission esittämää väitettä. Se katsoo kuitenkin, että väitteellä on vain vähäinen merkitys, koska julkisia tavaranhankintoja koskevien sopimusten tekomenettelyä koskevat yhteisön oikeuden keskeiset säännökset, sellaisina kuin ne ilmenevät julkisia tavaranhankintoja koskevien sopimusten tekomenettelyjen yhteensovittamisesta 21 päivänä joulukuuta 1976 annetusta neuvoston direktiivistä 77/62/ETY(2) ja tämän direktiivin muuttamisesta 22.7.1980 ja 22.3.1988 annetuista neuvoston direktiiveistä 80/767/ETY(3) ja 88/295/ETY(4), on saatettu osaksi kansallista oikeusjärjestystä.(5) Tällä väitteellä ei kuitenkaan voida osoittaa, että komission väite direktiivin 93/36/ETY täytäntöönpanon laiminlyönnistä olisi virheellinen.

4 Vastaaja katsoo lisäksi, että parhaillaan Italian parlamentin käsiteltävänä olevan lakiesityksen mukaan hallitus huolehtii direktiivin saattamisesta osaksi kansallista oikeusjärjestystä.

5 Koska vastaaja ei siis kiistä sitä, että kyseessä olevaa direktiiviä ei ole saatettu säädetyssä määräajassa osaksi kansallista oikeusjärjestystä, yhteisöjen tuomioistuimen ei ole tarpeen käsitellä komission väitettä, jonka mukaan direktiivin täytäntöönpanotoimenpiteistä ei ole ilmoitettu komissiolle.

6 Näin ollen ehdotan, että yhteisöjen tuomioistuin toteaa, että Italian tasavalta ei ole noudattanut julkisia tavaranhankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun direktiivin 93/36/ETY 34 artiklan 1 kohdan mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä. Ehdotan lisäksi, että yhteisöjen tuomioistuin velvoittaa Italian tasavallan korvaamaan oikeudenkäyntikulut.

(1) - EYVL L 199, s. 1.

(2) - EYVL 1977, L 13, s. 1.

(3) - EYVL L 215, s. 1.

(4) - EYVL L 127, s. 1.

(5) - Jotta tämä väite voitaisiin ymmärtää, on täsmennettävä, että direktiivillä 93/36/ETY oli tarkoitus yhdistää direktiivi 77/62/ETY ja tämän direktiivin muutosdirektiivit (ks. direktiivin 93/36/ETY ensimmäinen perustelukappale). Direktiivin 93/36/ETY 33 artiklassa säädetään näin ollen, että direktiivi 77/62/ETY kumotaan.